b'\n_START_ARTICLE_\nCaterham F1 Team\n_START_SECTION_\nOmistus\n_START_PARAGRAPH_\nVaikka talli k\xc3\xa4yttikin samaa nime\xc3\xa4 kaikkien aikojen nelj\xc3\xa4nneksi menestyneimm\xc3\xa4n tallin, Team Lotuksen kanssa, on se kuitenkin t\xc3\xa4ysin eri talli. Lotus Racing on Malesian valtion, Lotus Carsin omistajan Protonin, Sepangin ratayhti\xc3\xb6n, Air Asian, Naza Motorsin ja Malesian autoliiton yhteishanke. Malesian valtio tosin ei aio rahoittaa tallia muuten kuin Protonin v\xc3\xa4lityksell\xc3\xa4. Aluksi talli toimii Norfolkista, l\xc3\xa4helt\xc3\xa4 Lotus Carsin tehtaita, mutta my\xc3\xb6hemmin tallin on tarkoitus rakentaa tilat Malesiaan Sepangin radan l\xc3\xa4heisyyteen. Kaudella 2010 tallin budjetti on noin 55 miljoonaa puntaa. Vuonna 2011 talli kilpaili nimell\xc3\xa4 Team Lotus. Kaudella 2012 talli kilpailee nimell\xc3\xa4 Caterham F1 Team.\n_START_SECTION_\n2010 \xe2\x80\x93 Lotus Racing\n_START_PARAGRAPH_\n6. joulukuuta 2009 Alex Yoong nimitettiin tallin nuorten kuljettajien kehitysohjelman johtajaksi._NEWLINE_Ensimm\xc3\xa4isell\xc3\xa4 kaudellaan tallin kuljettajina toimivat Heikki Kovalainen ja Jarno Trulli. Talli ei ollut 13 tallin joukossa, jotka valittiin kilpailemaan kaudelle 2010. Elokuun alussa 2009 BMW Sauber -talli ilmoitti kuitenkin vet\xc3\xa4ytyv\xc3\xa4ns\xc3\xa4 Formula ykk\xc3\xb6sist\xc3\xa4, jolloin sen tallipaikka annettiin Lotukselle. Talli ei onnistunut saavuttamaan pisteit\xc3\xa4 sijoittuen kuitenkin sijalle kymmenen MM-taulukossa. Tallin kauden parhaaksi sijoitukseksi j\xc3\xa4i Kovalaisen Japanin GP:st\xc3\xa4 ajama 12. sija.\n_START_SECTION_\n2011 \xe2\x80\x93 Team Lotus\n_START_PARAGRAPH_\nVuonna 2011 talli vaihtoi nimens\xc3\xa4 Team Lotukseksi. Kovalainen ja Trulli jatkoivat tallin kuljettajina. Kauden aikana talli j\xc3\xa4i edellisen kauden tapaan ilman pisteit\xc3\xa4. Tallin paras sijoitus kauden kisoissa oli 13:s sija, jonka Jarno Trulli ajoi kahdesti ja Heikki Kovalainen kerran. Pistetaulukossa talli sijoittui kymmenenneksi.\n_START_SECTION_\n2012\xe2\x80\x932013 \xe2\x80\x93 Caterham F1 Team\n_START_PARAGRAPH_\nEnnen kauden alkua talli vaihtoi nime\xc3\xa4\xc3\xa4n kaudelle 2012. Talli julkisti uuden autonsa, CT01:n 25. tammikuuta. Helmikuussa Caterham ilmoitti purkaneensa Jarno Trullin sopimuksen. H\xc3\xa4nen tilalleen Kovalaisen tallikaveriksi otettiin Vitali Petrov  Caterhamin kausi ei alkanut Australiassa aivan suunnitelmien mukaan, sill\xc3\xa4 sek\xc3\xa4 Heikki Kovalainen ett\xc3\xa4 Vitali Petrov keskeyttiv\xc3\xa4t kilpailun. Kauden p\xc3\xa4\xc3\xa4tt\xc3\xa4v\xc3\xa4ss\xc3\xa4 Brasilian kilpailussa Petrov saavutti tallin historian parhaan sijoituksen ajamalla 11:nneksi. Talli sijoittui t\xc3\xa4m\xc3\xa4n ansiosta valmistajien sarjan kymmenenneksi, mik\xc3\xa4 takasi tallille 7,5 miljoonan lis\xc3\xa4tulot ensi kaudelle._NEWLINE_Talli jatkoi kaudella 2013 kuljettajakaksikolla Charles Pic ja Giedo van der Garde.  Ensimm\xc3\xa4ist\xc3\xa4 kertaa talli menetti kymmenennen sijan tuomat palkintorahat sijoituttuaan kauden p\xc3\xa4\xc3\xa4tteeksi valmistajien sarjassa 11:nneksi saavuttamatta viel\xc3\xa4k\xc3\xa4\xc3\xa4n ensimm\xc3\xa4isi\xc3\xa4 pisteit\xc3\xa4\xc3\xa4n.\n_START_SECTION_\n2014 \xe2\x80\x93 Taloudelliset vaikeudet\n_START_PARAGRAPH_\nKaudeksi 2014 Caterham vaihtoi j\xc3\xa4lleen molemmat kuljettajansa valittuaan kilpakuljettajikseen Marcus Ericssonin ja Kamui Kobayashin. _NEWLINE_27. kes\xc3\xa4kuuta Caterhamin tallin perustaja Tony Fernandes ilmoitti tallin olevan myynniss\xc3\xa4. Talli myytiin uusille sijoittajille mutta talli ajautui nopeasti talousvaikeuksiin. 22. lokakuuta 2014 Caterham Cars ajautui konkurssiin joten Caterhamin F1-tallin jatko kauden viimeisiss\xc3\xa4 kilpailuissa oli ep\xc3\xa4varmaa. My\xc3\xb6hemmin vahvistettiin ett\xc3\xa4 Caterham ei tule ajamaan USA:n GP:ss\xc3\xa4 ja Brasilian GP:ss\xc3\xa4 taloudellisien vaikeuksien vuoksi. _NEWLINE_Konkurssin selvitysmies Finbarr O\xe2\x80\x99Connell vahvisti marraskuussa, ett\xc3\xa4 talli osallistuu kauden p\xc3\xa4\xc3\xa4tt\xc3\xa4v\xc3\xa4\xc3\xa4n Abu Dhabin GP:hen ker\xc3\xa4tty\xc3\xa4\xc3\xa4n joukkorahoituksella 2,3 miljoonaa euroa._NEWLINE_Vuonna 2015 talli pyyhittiin pois MM-sarjaan osallistuvien tallien listalta, joten tallin tarina tuli lopullisesti p\xc3\xa4\xc3\xa4t\xc3\xb6kseens\xc3\xa4.'